*Tämä artikkeli käsittelee suomalaista jääkiekkoilijaa. Muista samannimisistä henkilöistä katso Henrik Borgström (täsmennyssivu).*

**Kurt Henrik Mikael Borgström** (s. 6. elokuuta 1997 Helsinki) on suomalainen jääkiekkoilija, joka pelaa Ruotsin SHL-liigan HV71:ssä. Alun perin Florida Panthers varasi hänet ensimmäisellä kierroksella 23. pelaajana NHL:n varaustilaisuudessa 2016. Borgström on pelipaikaltaan keskushyökkääjä.

Ura
---

### Seuraura

#### Juniorivuodet

Borgström on Jokereiden kasvatti. Kaudella 2012–2013 hän oli seuran C-nuorten paras pistemies ja jakoi sisäisen maalipörssin voiton Oula Kuuren kanssa tehoilla 20+21=41. Borgströmin akilleen kantapääksi muodostui lopulta hänen tuolloinen pieni kokonsa, joka jätti hänet lopulta Jokereiden B-nuorten ulkopuolelle. Borgström vaihtoi paikallisvastustaja Helsingin IFK:hon kaudeksi 2013–2014. Borgström pelasi pääosan kaudesta seuran B-nuorissa, mutta hän oli myös B-nuorten Mestiksessä yhden ottelun Helsingin Jääkiekkoklubin mukana. Hän pelasi kauden 2014–2015 myös B-nuorissa ja jakoi pudotuspelien pistepörssin voiton Kärppien Arttu Ruotsalaisen kanssa tehoilla 7+8=15.

Kauden 2015–2016 Borgström pelasi HIFK:n A-nuorissa ja oli joukkueen paras pistemies ja maalintekijä tehoilla 29+26=55. Hän sijoittui koko A-nuorten SM-liigan maalipörssissä kolmanneksi ja pistepörssissä sijalle 11. Pudotuspeleissä Borgström oli HIFK:n paras maalintekijä ja hän jakoi joukkueen sisäisen pistepörssin voiton Joakim Kukkosen kanssa tehoilla 4+2=6. Borgström valittiin kauden päätteeksi A-nuorten SM-liigan ensimmäiseen tähdistökentälliseen. Hän herätti kiinnostusta myös HIFK:n SM-liigajoukkueessa, mutta Borgströmin halu siirtyä Yhdysvaltain yliopistosarjoihin esti kuitenkin häntä pelaamasta ammattilaistasolla. Vaikka hän pelasi kauden A-nuorissa, Borgström oli kauden aikana yhteydessä peräti 28 NHL-seuraan ja hänen pelejään sarjassa seurasi useat kykyjenetsijät. Edellisellä kaudella HIFK:n B-nuorissa ensimmäistä kertaa varattavissa ollutta Borgströmiä ei juurikaan seurattu.

#### NHL-varaus ja yliopistovuodet

NHL:n varaustilaisuutta 2016 edeltäneissä arvioissa NHL:n kykyjenetsijätoimisto sijoitti Borgströmin Euroopassa pelanneista kenttäpelaajista ensin sijalle 11. tammikuun rankingissa ja sitten yhdeksänneksi huhtikuun rankingissa. Borgström kutsuttiin varaustilaisuutta edeltäneeseen *NHL Combine* -tapahtumaan, jossa varausikäisiä haastateltiin ja heidän fyysisiä ominaisuuksiaan testattiin. Borgström oli anaerobisen kunnon keskimääräistä tehontuottoa mitanneessa testissä koko tilaisuuden viidenneksi paras lukemalla 12,1 W/kg ja maksimaalista tehontuottoa mitanneessa testissä kahdeksanneksi paras lukemalla 18,2 W/kg. Aivan varaustilaisuuden alla *The Sports Networkin* Bob McKenzie listasi hänet ennakkoarviossaan sijalle 35. Lopulta Borgströmin varasi yllättäen Florida Panthers ensimmäisellä kierroksella 23. pelaajana. NHL:n varaustilaisuudessa on harvinaista, että "yli-ikäinen" pelaaja valitaan ensimmäisellä kierroksella. Tanner Pearson vuonna 2012 oli edellinen pelaaja, joka tuli varatuksi avauskierroksella jäätyään ensimmäisenä vuonna ilman varausta. Samana kesänä myös Salavat Julajev Ufa varasi Borgströmin toisella kierroksella 50. pelaajana KHL:n varaustilaisuudessa.

Borgström siirtyi kaudeksi 2016–2017 Denverin yliopistoon. Hän jakoi heti *Freshman-vuotenaan* tehoilla 22+21=43 koko NCHC:n maalipörssin voiton joukkuetoverinsa Troy Terryn kanssa ja sijoittui pistepörssissä neljänneksi. Borgström voitti kauden päätteeksi sarjan runkosarjan mestaruuden. Hänet valittiin NCHC:n vuoden tulokkaaksi, toiseen tähdistökentälliseen ja tulokkaiden tähdistökentälliseen. Kauden päätteeksi Borgström voitti kaikkien aikojen neljäntenä suomalaispelaajana koko NCAA:n mestaruuden. *Sophomore-vuotenaan* 2017–2018 hän voitti koko NCHC:n piste- ja maalipörssin tehoilla 23+29=52. Borgström voitti kauden päätteeksi sarjan mestaruuden, valittiin vuoden pelaajaksi, vuoden hyökkääjäksi, ensimmäiseen tähdistökentälliseen ja finaaleiden tähdistökentälliseen. Keväällä 2018 Borgström oli myös ehdolla koko NCAA:n parhaalle pelaajalle myönnettävän Hobey Baker Awardin voittajaksi ja ylsi valintaprosessissa aina kolmen finalistin joukkoon. Itse palkinnon voitti kuitenkin Northeasternin sentteri Adam Gaudette.

#### Tulokassopimus Florida Panthersiin

Toisen yliopistokautensa päätteeksi, maaliskuussa 2018 Borgström teki kolmivuotisen NHL-tulokassopimuksen Florida Panthersin kanssa. Hän liittyi heti seuran NHL-joukkueen vahvuuteen. Borgström teki NHL-debyyttinsä runkosarjan seitsemänneksi viimeisellä kierroksella 29. maaliskuuta 2018 vieraissa Ottawa Senatorsia vastaan. Hän sai ottelussa jääaikaa 12.41 minuuttia. NHL-uransa avausmaalin Borgström teki uransa neljännessä ottelussaan runkosarjan päätöskierroksella 9. huhtikuuta 2018 Boston Bruinsia vastaan.

Syksyn 2018 Florida Panthers lähetti Borgströmin odotuksiin nähden hieman yllättäenkin AHL-joukkue Springfield Thunderbirdsin vahvuuteen. Panthersin GM Dale Tallon perusteli siirtoa *The Athletic* -lehdelle:

> »Emme halua satuttaa häntä. Hänen pitää saada lisää kokoa ja voimaa. Emme halua myöskään hoputtaa häntä. Haluamme, että hän menee AHL:ään, ja pelaa siellä paljon keskushyökkääjän tontilla. Meillä on loistavia valmentajia siellä. Tunsimme niin, että tämä oli oikea päätös harjoitusleirin perusteella. Viimeisissä peleissä näimme todistusaineistoa siitä, että hän ajautui vaikeuksiin niin voimakkuuden kuin luistelunopeuden osalta. Emme halua pilata häntä» 
> 
> 

Borgström aloitti AHL:ssä kauden 2018–2019 vahvasti tehtyään seitsemään ensimmäiseen otteluun tehot 4+7=11. Hänet valittiin liigan lokakuun kuukauden tulokkaaksi. Borgström pelasi Thunderbirdsissa 24 runkosarjaottelua tehopistein 5+17=22, kunnes joulukuussa hänet kutsuttiin Panthersin NHL-vahvuuteen. Borgström vietti siellä loppukauden, mutta hänet valittiin tammikuussa 2019 kuitenkin AHL:n tähdistöotteluun. Borgströmin tulokaskausi NHL:ssä toi 50 runkosarjaottelussa tehot 8+10=18.

Toukokuussa 2019 Salavat Julajev Ufa kauppasi Borgströmin ja hänen maanmiehensä, puolustaja Miro Heiskasen KHL-oikeudet Jokereihin vaihdossa hyökkääjä Sakari Manniseen. Kauden 2019–2020 hän aloitti Florida Panthersin NHL-joukkueessa, jossa Borgström pelasi alkukaudella neljä ottelua ilman tehopisteitä ja seurasi osan otteluista katsomosta. Lopulta Brian Boylen liityttyä joukkueeseen seura lähetti hänet Springfield Thunderbirdsin AHL-joukkueeseen. Borgströmin kausi päättyi maaliskuussa 2020, kun hänen munuaisensa repesi vastustajan kyynärpään voimasta.

#### SM-liigakausi HIFK:ssa

Lokakuussa 2020 Borgström siirtyi loppukauden 2020–2021 kattavalla sopimuksella pelaamaan SM-liigaa Helsingin IFK:hon. Hänen sopimuksensa sisälsi option NHL:ään siirtymisestä. Borgström teki ammattilaisuransa ensimmäisen kypärätempun 14. tammikuuta 2021 Porin Ässiä vastaan. Hänen toinen maalinsa syntyi ylivoimalla ja se jäi HIFK:n 7–2-voittoon päättyneen ottelun voittomaaliksi. Borgströmin kolmas maali syntyi siirretyn rangaistuksen aikana. HIFK:n urheilutoimenjohtaja Tobias Salmelainen valitsi hänet ottelun Alumnien tähtien ykköstähdeksi. Borgström pelasi lopulta koko kauden SM-liigassa tehden 30 runkosarjaottelussa tehot 11+10=21 ja kahdeksassa playoff-ottelussa tehot 2+3=5. Hän voitti kauden päätteeksi SM-pronssia.

#### Paluu Pohjois-Amerikkaan

Huhtikuussa 2021 Florida Panthers kauppasi Borgströmin NHL-pelaajaoikeudet, hyökkääjä Brett Connollyn, puolustaja Riley Stillmanin ja kesän 2021 seitsemännen kierroksen varausvuoron Chicago Blackhawksiin vaihdossa hyökkääjä Lucas Wallmarkiin ja puolustaja Lucas Carlssoniin. Toukokuussa hän teki Blackhawksin kanssa kaksivuotisen ja kahden miljoonan dollarin arvoisen sopimuksen. Alkukaudella 2021–2022 Borgström pelasi kuusi NHL-ottelua, kunnes lokakuussa joutui sivuun koronavirustartunnan vuoksi. Hän palasi kaukaloihin marraskuussa. Borgströmin kausi jäi sairastelujen vuoksi varsin rikkonaiseksi ja hän pelasi 52 runkosarjaottelua tehopistein 4+3=7. Borgström pääsi joulutauon jälkeen pelaamaan muutaman ottelun ajan myös Blackhawksin ykkösketjussa.

Heinäkuussa 2022 Chicago Blackhawks asetti Borgströmin ehdottomalle siirtolistalle aikomuksenaan purkaa hänen sopimuksensa. Koska mikään toinen NHL-seura ei napannut häntä vuorokauden kuluessa, Borgströmin sopimus purettiin. Pari päivää myöhemmin hän teki kuitenkin rajoittamattomana vapaana agenttina vuoden mittaisen ja kaksisuuntaisen sopimuksen Washington Capitalsin kanssa. Borgströmin kausipalkka NHL:ssä on 750 000 dollaria ja AHL:ssä 400 000 dollaria. Syksyn harjoitusleirin päätteeksi seura lähetti hänet siirtolistan kautta farmijoukkue Hershey Bearsiin, jossa Borgström pelasi lähes kokonaan kauden 2022–2023. Hänen kahdesta playoff-maalistaan molemmat oli voittomaaleja. Bears eteni Calder Cup-finaaleihin, joiden seitsemännessä ottelussa 21. kesäkuuta 2023 Coachella Valley Firebirdsia vastaan Borgström sai syöttöpisteen Mike Vecchionen tekemään 3–2-voittomaaliin ensimmäisessä jatkoerässä ajassa 66.19, joka ratkaisi joukkueelle AHL:n mestaruuden. Hän pelasi kauden aikana myös yhden NHL-ottelun Capitalsissa huhtikuussa.

#### Siirtyminen Ruotsiin

Borgström sai kesällä 2023 Washington Capitalsilta perustarjouksen, mutta hän päätti kuitenkin palata Eurooppaan ja siirtyi kaudeksi 2023–2024 kaksivuotisella sopimuksella Ruotsin SHL-liigan HV71:een.

### Maajoukkueura

Borgström pelasi alle 20-vuotiaiden MM-kilpailuissa vuonna 2017. Hänet valittiin Sveitsiä vastaan pelatun alkulohkon ottelun päätteeksi Suomen ottelun parhaaksi pelaajaksi. Yhteensä Borgström on pelannut 13 nuorten ja yhden poikien maaottelun.

Suomen A-maajoukkueessa Borgström on pelannut kolme ottelua tehden yhden maalin. Hän sai tililleen ensimmäisen A-maaottelunsa Karjala-turnauksen avausottelussa 9. marraskuuta 2023 Tampereen Nokia Arenassa Sveitsiä vastaan. Borgström merkittiin Suomen 13. hyökkääjäksi. Hän ei saanut ottelussa kuitenkaan peliaikaa. Ensimmäiset jääaikansa A-maajoukkueessa Borgström sai seuraavassa ottelussa 11. marraskuuta 2023 Tšekkiä vastaan. Hänet merkittiin Suomen kakkossentteriksi laidoilleen toinen debytantti, Kristian Vesalainen sekä Jerry Turkulainen. Ensimmäisen A-maajoukkuemaalinsa Borgström teki seuraavassa, turnauksen päättäneessä ottelussa 12. marraskuuta 2023 ylivoimalla Ruotsia vastaan.

Pelityyli
---------

Pitkän, mutta ei kovin isokokoisen Borgströmin vahvuuksina on yleisesti pidetty rannelaukausta ja syöttöjä pienessä tilassa. Hänellä on silti kehitettävää omien sanojensa mukaan fyysisessä pelaamisessa.

Muuta
-----

Borgströmin isä Kim toimii Helsingin Jokerit Ry:n puheenjohtajana.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2015–2016 | HIFK | A-SM | 40 | 29 | 26 | 55 | 20 | 4 | 4 | 2 | 6 | 0 | Ykköstähdistö |
| 2016–2017 | Univ. of Denver | NCHC | 37 | 22 | 21 | 43 | 16 | – | – | – | – | – | Kakkostähdistö |  |  |  |  |  | JMM | 6 | 0 | 0 | 0 | 2 |
| 2017–2018 | Univ. of Denver | NCHC | 40 | 23 | 29 | 52 | 18 | – | – | – | – | – | Ykköstähdistö |
|  | Florida Panthers | NHL | 4 | 1 | 0 | 1 | 0 | – | – | – | – | – |
| 2018–2019 | Florida Panthers | NHL | 50 | 8 | 10 | 18 | 4 | – | – | – | – | – |
|  | Springfield Thunderbirds | AHL | 24 | 5 | 17 | 22 | 8 | – | – | – | – | – |
| 2019–2020 | Florida Panthers | NHL | 4 | 0 | 0 | 0 | 2 | – | – | – | – | – |
|  | Springfield Thunderbirds | AHL | 49 | 11 | 12 | 23 | 10 | – | – | – | – | – |
| 2020–2021 | HIFK | SM-liiga | 30 | 11 | 10 | 21 | 8 | 8 | 2 | 3 | 5 | 2 |
| 2021–2022 | Chicago Blackhawks | NHL | 52 | 4 | 3 | 7 | 22 | – | – | – | – | – |
| 2022–2023 | Washington Capitals | NHL | 1 | 0 | 0 | 0 | 0 | – | – | – | – | – |
|  | Hershey Bears | AHL | 55 | 8 | 13 | 21 | 10 | 14 | 2 | 4 | 6 | 6 | Calder Cup |
| 5 kautta | yhteensä | NHL | 111 | 13 | 13 | 26 | 28 | – | – | – | – | – |
| 3 kautta | yhteensä | AHL | 128 | 24 | 42 | 66 | 28 | 14 | 2 | 4 | 6 | 6 |
| 1 kausi | yhteensä | SM-liiga | 30 | 11 | 10 | 21 | 8 | 8 | 2 | 3 | 5 | 2 |

Lähteet
-------

* Henrik Borgström The Internet Hockey Databasessa (englanniksi)
* Henrik Borgström Eurohockey-sivustolla (englanniksi)
* Henrik Borgström *Elite Prospects*. Everysport Media Group AB.  (englanniksi)

### Viitteet

1. ↑  Hoffrén, Sami: Suomalainen huippulupaus on debytoimassa pikavauhtia NHL:ssä! *is.fi*.  28.3.2018. Toronto:  Sanoma Media Finland Oy. Viitattu 30.3.2018.
2. ↑  Karlsson, Kristian: Ville Peltonen: Om fem år vet betydligt fler vem "Niki" är *svenska.yle.fi*.  20.1.2016. Yleisradio Oy. Viitattu 15.6.2016. (ruotsiksi)
3. ↑  Henrik Borgström Bio - The University of Denver Official Athletic Site *denverpioneers.com*. CBS Interactive.  Arkistoitu 6.1.2017. Viitattu 5.1.2017. (englanniksi)
4. 1 2 3 4 5 6 7 8 9  Henrik Borgström *Elite Prospects*. Everysport Media Group AB.  (englanniksi)
5. 1 2  Henrik Borgström The Internet Hockey Databasessa (englanniksi)
6. 1 2 3  Seppälä, Tommi: Viime vuoden hylkiö Borgströmistä avauskierroksen yllättäjä: "Olin menettänyt jo toivon" *yle.fi*.  25.6.2016. Yleisradio Oy. Viitattu 27.6.2016.
7. ↑  Elite Prospects - U18 SM-sarja Stats 2014-2015 *eliteprospects.com*. Everysport Media Group AB. Viitattu 24.10.2019. (englanniksi)
8. ↑  Elite Prospects - U20 SM-liiga Stats 2015-2016 *eliteprospects.com*. Everysport Media Group AB. Viitattu 24.10.2019. (englanniksi)
9. ↑  Elite Prospects - HIFK U20 *eliteprospects.com*. Everysport Media Group AB. Viitattu 24.10.2019. (englanniksi)
10. ↑  Hurmerinta, Eero: Henrik Borgström – varaustilaisuuden suomalaisyllättäjä? *Jatkoaika.com*.  25.6.2016. Jatkoaika r.y. Viitattu 22.6.2016.
11. ↑  2016 Draft Prospects - European Skaters *NHL.com*. National Hockey League. Viitattu 29.6.2016. (englanniksi)
12. ↑  Neljä suomalaista mukana NHL-testileirin kärkisijoilla - Borgströmin voimaominaisuudet huippuluokkaa *Jatkoaika.com*.  6.6.2016. Jatkoaika r.y. Viitattu 29.6.2016.
13. ↑  McKenzien listalla seitsemän suomalaista *Jatkoaika.com*.  21.6.2016. Jatkoaika r.y. Viitattu 29.6.2016.
14. ↑  HIFK-sentteri siirtyy yliopistosarjaan *Jatkoaika.com*.  4.4.2016. Jatkoaika r.y. Viitattu 29.6.2016.
15. ↑  NCHC 2016-17 League Leaders *hockeyDB.com*. The Internet Hockey Database. Viitattu 24.10.2019. (englanniksi)
16. ↑  Denverille USA:n yliopistomestaruus - Borgströmistä neljäs suomalaismestari *Jatkoaika.com*.  9.4.2017. Jatkoaika r.y. Viitattu 10.4.2017.
17. ↑  NCHC 2017-18 League Leaders *hockeyDB.com*. The Internet Hockey Database. Viitattu 24.10.2019. (englanniksi)
18. ↑  Hurmerinta, Eero: Borgström joutui pettymään - Adam Gaudette voitti Hobey Baker Awardin *Jatkoaika.com*.  7.4.2018. Jatkoaika r.y. Viitattu 7.4.2018.
19. ↑  Panthers Agree to Terms with Henrik Borgström on 3-Year, Entry-Level Deal *nhl.com/panthers*.  27.3.2018. SUNRISE, Fla.:  Florida Panthers. Viitattu 30.3.2018. (englanniksi)
20. ↑  Borgströmille kolmivuotinen NHL-sopimus − liittyy heti Panthersin miehistöön *Jatkoaika.com*.  27.3.2018. Jatkoaika r.y. Viitattu 30.3.2018.
21. ↑  Florida Panthers - Ottawa Senators - March 29th, 2018 *NHL.com*.  27.3.2018. National Hockey League. Viitattu 30.3.2018. (englanniksi)
22. ↑  Florida Panthers - Boston Bruins - April 8th, 2018 *NHL.com*.  8.4.2018. National Hockey League. Viitattu 10.4.2018. (englanniksi)
23. ↑  Hepojärvi, Harri: Video: Siellä lepää! Floridan suomalaislupaus laukoi uransa ensimmäisen maalin NHL:ssä - "Mikä rannelaukaus!" *iltalehti.fi*.  9.4.2018. Alma Media Suomi Oy. Viitattu 9.4.2018.
24. 1 2 3 4 5  Henrik Borgstrom Stats, Profile, Bio, Analysis and More *sportsforecaster.com*. XML Team Solutions, LLC. Viitattu 20.11.2023. (englanniksi)
25. ↑  Yllätyskäänne: Suomalaislupaus pudotettiin NHL-joukkueen vahvuudesta *MTVuutiset.fi*.  1.10.2018. Telia Company AB. Viitattu 20.11.2023.
26. ↑  Oinonen, Juha: Panthersin ykköskierroksen varaus Henrik Borgström valittiin AHL:n kuukauden tulokkaaksi *Jatkoaika.com*.  2.11.2018. Jatkoaika r.y. Viitattu 24.10.2019.
27. ↑  Leijonien kärkihyökkääjä jättää Jokerit – Miro Heiskasen ja suomalaisen NHL-hyökkääjän oikeudet Ilmalaan *MTVuutiset.fi*.  17.5.2019. Telia Company AB. Viitattu 20.11.2023.
28. ↑  Pilvinen, Sami: Suomalainen ykköskierroksen varaus passitettiin farmiin - joutui tekemään tilaa tositoimiin palaavalle veteraanille *iltalehti.fi*.  21.10.2019. Alma Media Suomi Oy. Viitattu 20.11.2023.
29. ↑  Leppänen, Marko: Suomalaisen NHL-pelaajan kausi päättyi munuaisen repeytymiseen – huhut vaihdosta Jesse Puljujärveen vellovat kuumina: "En ole pelannut pleikkaria viime aikoina" *MTVuutiset.fi*.  20.5.2020. Telia Company AB. Viitattu 4.10.2020.
30. ↑  Uusitalo, Timo: HIFK:lle mieluisa sentterivahvistus – Henrik Borgström: "Toivon että pääsen muutaman viikon päästä jäälle" *yle.fi*.  4.10.2020. Yleisradio Oy. Viitattu 4.10.2020.
31. ↑  HIFK - Ässät, 14.1.2021 *liiga.fi*.  14.1.2021. Jääkiekon SM-liiga Oy. Viitattu 15.1.2021.
32. ↑  RELEASE: Blackhawks Acquire Connolly, Stillman and Rights to Borgström *nhl.com/blackhawks*.  8.4.2021. Chicago Blackhawks. Viitattu 8.4.2021. (englanniksi)
33. ↑  Isokoski, Riku: NHL:n siirtomarkkinat alkavat vilkastua – Blackhawks hankki HIFK:ssa vauhtia hakevan Henrik Borgströmin oikeudet *Jatkoaika.com*.  8.4.2021. Jatkoaika r.y. Viitattu 8.4.2021.
34. ↑  RELEASE: Blackhawks Sign Henrik Borgstrom *nhl.com/blackhawks*.  12.5.2021. Chicago Blackhawks. Viitattu 23.6.2021. (englanniksi)
35. ↑  Hurmerinta, Eero: Borgström vaihtokaupan jälkeen sopimukseen Blackhawksin kanssa *Jatkoaika.com*.  12.5.2021. Jatkoaika r.y. Viitattu 23.6.2021.
36. ↑  Karttunen, Anu: Henrik Borgström koronalistalle – Chicago Blackhawksin listalla jo seuran tähtipelaajia ja valmennusjohtoa *yle.fi*.  26.10.2021. Yleisradio Oy. Viitattu 20.11.2023.
37. ↑  Chicagon hyökkääjä Henrik Borgström vapautui koronaviruslistalta *nhl.com/fi*.  3.11.2021. National Hockey League. Viitattu 20.11.2023.
38. ↑  Touru, Ville: Suomalaispeluri on lyöty kovaan paikkaan NHL:ssä – "Ei auta itku markkinoilla" *is.fi*.  6.1.2022. Sanoma Media Finland Oy. Viitattu 20.11.2023.
39. ↑  Frank Seravalli on X *twitter.com*.  11.7.2022. Frank Seravalli. Viitattu 20.11.2023. (englanniksi)
40. ↑  Capitals Sign Henrik Borgstrom *nhl.com/capitals*.  15.7.2022. Washington Capitals. Viitattu 20.11.2023. (englanniksi)
41. ↑  Borgströmille kahden suunnan sopimus Capitalsiin *nhl.com/fi*.  15.7.2022. National Hockey League. Viitattu 20.11.2023.
42. ↑  Henrik Borgstrom Stats and Player Profile *TheAHL.com*. The American Hockey League. Viitattu 20.11.2023. (englanniksi)
43. ↑  Hurmerinta, Eero: AHL-mestaruus ratkesi seitsemännen ottelun jatkoerässä − Henrik Borgström syötti Hershey Bearsin voittomaalin *Jatkoaika.com*.  22.6.2023. Jatkoaika r.y. Viitattu 20.11.2023.
44. ↑  Nikulin, Antti: Tuore AHL-mestari Henrik Borgström siirtyy SHL:ään *Jatkoaika.com*.  26.6.2023. Jatkoaika r.y. Viitattu 20.11.2023.
45. ↑  BEST PLAYER OF THE GAME SELECTED BY THE TEAM (pdf) *stats.iihf.com*.  5.1.2017. IIHF. Viitattu 4.1.2017. (englanniksi)
46. ↑  Tilanne 12.11.2023
47. ↑  Karjala-turnaus käyntiin, Suomi ja Sveitsi vastakkain Nokia Arenassa klo 18.30 - Leijonien kentälliset *leijonat.fi*.  11.11.2023. Suomen Jääkiekkoliitto ry – Finlands Ishockeyförbund rf. Viitattu 20.11.2023.
48. ↑  Suomi ja Tshekki kaukaloon klo 17 - Leijonien kentälliset Karjala-turnauksen lauantain otteluun *leijonat.fi*.  11.11.2023. Suomen Jääkiekkoliitto ry – Finlands Ishockeyförbund rf. Viitattu 20.11.2023.
49. ↑  Savonen, Ilari: Leijonilla vaikeuksia viheliäistä Ruotsia vastaan – Henrik Borgström heilutti maaliverkkoja *MTVuutiset.fi*.  12.11.2023. TAMPERE:  Telia Company AB. Viitattu 20.11.2023.
50. ↑  Yhteystiedot *helsinginjokerit.com*. Helsingin Jokerit Ry. Viitattu 20.11.2023.
51. ↑  Elite Prospects - Kim Borgström Team Staff Profile - Elite Prospects *eliteprospects.com*. Everysport Media Group AB. Viitattu 20.11.2023. (englanniksi)